
RISTIRIITATEHTÄVÄ SISÄLLISSODAN LÄHTEISTÄ
________________________________________________________
Historian oppiaineen perusopetuksen päättöarvioinnin tukimateriaali

OPETTAJALLE
RISTIRIITATEHTÄVÄ SISÄLLISSODAN ALUSTA
Tässä tehtävässä oppilas harjoittelee ristiriitaisten lähteiden vertailua. Tehtäviä on kaksi, joista jälkimmäinen on haastavampi. A-tehtävässä oppilas tulkitsee Suomen sisällissodan alkuun liittyviä lähteitä. Lähteinä ovat Vaasan senaatin ja punaisten esikunnan julistukset Suomen sisällissodan alusta. Molemmissa lähteissä syytetään vastakkaista osapuolta sodan aloittamisesta. Haastavammassa B-vaihtoehdossa oppilas tulkitsee jatkosodan erillissotakysymykseen liittyviä lähteitä.
Tukimateriaalissa on oppilaalle annettavat ohjeet sekä arviointikriteerit. Arviointi kohdistuu lähteiden tulkinnallisuuden ymmärtämiseen (T3) sekä historiallisten tulkintojen selittämiseen ja niiden luotettavuuden arvioimiseen (T10).
Reetta-Liisa Ruokoja


RISTIRIITATEHTÄVÄ A
OHJEET OPPILAALLE
Kaikki, mitä tiedämme historiasta, perustuu lähteisiin. Samoista historian tapahtumista voi kuitenkin olla monta erilaista tulkintaa. Tämä johtuu siitä, että lähteet ovat menneisyyden ihmisten tuottamia ja jokainen tulkitsee asioita omasta näkökulmastaan. Tulkintoihin vaikuttavat monet asiat, kuten tulkitsijan poliittiset mielipiteet tai ajankohta, jolloin tulkinta on tehty. 


Kun vertailet erilaisia historian tulkintoja, kiinnitä huomiota seuraaviin asioihin:
· Onko lähteen tekijä itse ollut tapahtuman aikana paikalla?
· Milloin lähde on laadittu? Jos tapahtumasta on kulunut useita vuosia, muistikuvat ovat saattaneet muuttua.
· Miksi lähde on tehty?
· Haluaako tekijä selittää omaa toimintaansa parhain päin?
· Kenelle lähde on tarkoitettu?

RISTIRIITATEHTÄVÄ
Lähde 1.Tutki oheisia lähteitä Suomen sisällissodasta ja vastaa niiden avulla kysymyksiin.
a) Ketkä ovat laatineet lähteet? 
b) Milloin tekstit on kirjoitettu?
c) Kenelle tekstit on osoitettu?

· Miten lähteissä tulkitaan Suomen sisällissodan syitä?
· Ovatko tulkinnat sisällissodan syistä puolueellisia? Perustele.
· Mitkä tekijät lisäävät tai vähentävät lähteiden luotettavuutta?
· Miksi tekstit on kirjoitettu?
· Miksi samasta tapahtumasta voidaan tehdä erilaisia tulkintoja?




Vaasan senaatin julistus Suomen kansalle 28.1.1918:

Kenraali Mannerheimille
Kaikille sähkösanomatoimistoille
Kaikkialla julkipantavaksi
Suomen kansalle

Muutamien vallanhimoisten henkilöiden yllyttämänä on osa Suomen kansalaisista noussut, vieraisiin pistimiin ja voimiin nojaten, kapinaan Suomen eduskuntaa ja sen asettamaa laillista Hallitusta vastaan ehkäisten väkivallalla niiden toiminnan ja saattaen isänmaan äsken saavutetun vapauden vaaranalaiseksi. Maan hallitus on nähnyt olevansa pakotettu ryhtymään kaikin käytettävissä olevin keinoin tekemään lopun tästä kavalluksesta. 
[- -]
Ne harhaanjohdetut kansalaiset, jotka asevoimin ovat nousseet laillista yhteiskuntajärjestystä tuhoamaan, luopukoot viipymättä tästä yrityksestä ja viekööt aseensa maan hallitukselle uskollisille joukoille. Elleivät he tekonsa rikoksellisuutta huomaa ja sen johdosta alistu, niin muistakoot, että heidän yrityksensä on joka tapauksessa tuomittu epäonnistumaan. Hallituksen joukot ovat jo vallanneet suuren osan maata ja lähenevät etelässä ja lounaassa olevia kaupunkeja. Mitkään vastukset eivät tule niitä pidättämään niiden taistellessa isänmaan vapauden puolesta maan pettureita vastaan.
Tammikuun 28 pnä 1918.
Suomen senaatti:
P. E. Svinhufvud
Arthur Castrén 	Jalmar Castrén
Kyösti Kallio		O. V. Louhivuori		Onni Talas


Lähde 2.

Punaisen kaartin esikunta Varkaudessa antoi oman julistuksensa 28.1.1918:

Julistus:
Maailman kavalin s. o. Suomen porvaristo alotti toista viikkoa sitten julkisesti sisäisen sodan johon se oli puolen vuoden ajan salaisesti varustautunut, perustaen erinimisiä lahtarijoukkoja ympäri maata ja hankkien niille Ruotsista, Saksasta y. m. uusaikaisia murha-aseita. Näin varustettuna aikoi porvaristomme tehdä tyhjäksi kaikki vallankumouksen saavutukset ja perin pohjin tuhota Suomen kansan nuoren vapauden ja työväenjärjestöt.
Porvariston petomaisten armeijain, senaatin kehotuksesta, alettua sotatoimensa ja murharetkensä, täytyi työväestönkin nousta vapauttansa ja olemassa-oloansa puolustamaan. 
[- -]
Toverit! Nyt on sota. Porvaristo sen alotti. Työväki sen lopettaa. Järjestys ja yksimielisyys on voimaa.
Voitto tai kuolema!
Varkaudessa 28 pnä tammik. 1918.
Toimeenpaneva Komitea.
Punaisen Kaartin Esikunta.

Oppilas vastaa opettajan ohjaamana tehtäviin 1–2. Vastauksesta ilmenee lähteiden välinen ristiriita.

Oppilas vastaa tehtäviin 1–4 itsenäisesti. Hän ymmärtää lähteiden välisen ristiriidan. Hän tunnistaa lähteiden luotettavuuteen vaikuttavia asioita ja ymmärtää tulkintoihin sisältyvän puolueellisuuden.

Oppilas vastaa tehtäviin 1–4 itsenäisesti. Hän ymmärtää lähteiden välisen ristiriidan sekä erittelee molempien lähteiden luotettavuutta lisääviä ja vähentäviä asioita ja tulkintoihin sisältyvää puolueellisuutta.

Oppilas vastaa kaikkiin (1-6) tehtäviin itsenäisesti ja monipuolisesti. Hän ymmärtää lähteiden välisen ristiriidan. Oppilas osaa selittää, että koska lähteiden kirjoittajat olivat sodassa eri puolilla, tulkinnat ovat erilaisia. Hän niin ikään selittää, miksi tämä heikentää lähteiden luotettavuutta.

RISTIRIITATEHTÄVÄ B
OHJEET OPPILAALLE
Kaikki, mitä tiedämme historiasta, perustuu lähteisiin. Samoista historian tapahtumista voi kuitenkin olla monta erilaista tulkintaa. Tämä johtuu siitä, että lähteet ovat menneisyyden ihmisten tuottamia ja jokainen tulkitsee asioita omasta näkökulmastaan. Tulkintoihin vaikuttavat monet asiat, kuten tulkitsijan poliittiset mielipiteet tai ajankohta, jolloin tulkinta on tehty. 


Kun vertailet erilaisia historian tulkintoja, kiinnitä huomiota seuraaviin asioihin:
· Onko lähteen tekijä itse ollut tapahtuman aikana paikalla?
· Milloin lähde on laadittu? Jos tapahtumasta on kulunut useita vuosia, muistikuvat ovat saattaneet muuttua.
· Miksi lähde on tehty?
· Haluaako tekijä selittää omaa toimintaansa parhain päin?
· Kenelle lähde on tarkoitettu?

RISTIRIITATEHTÄVÄ
Lähde 1.Tutki oheisia lähteitä Suomen jatkosodasta ja vastaa niiden avulla kysymyksiin.
a) Ketkä ovat laatineet lähteet? 
b) Milloin tekstit on kirjoitettu?
c) Kenelle tekstit on osoitettu?

· Miten lähteet eroavat toisistaan?
· Mitkä asiat voisivat vaikuttaa lähteiden laatijoiden tulkintoihin?
· Mitkä tekijät lisäävät tai vähentävät lähteiden luotettavuutta?
· Miksi tekstit on kirjoitettu?
· Miksi samasta tapahtumasta voidaan tehdä erilaisia tulkintoja?



Presidentti Tarja Halosen puhe Ranskassa 1.3.2005 (HS 5.3.2005):
Saksa ja Neuvostoliitto sopivat etupiirijaosta loppukesällä 1939. Seuraavana talvena Suomi joutui taistelemaan puna-armeijan hyökkäystä vastaan säilyttääkseen itsenäisyytensä ja välttääkseen tulemasta Neuvostoliiton miehittämäksi. Jouduimme tekemään tämän yksin, ilman merkittävää ulkopuolista apua. Myös viisi vuotta myöhemmin, kesällä 1944, kykenimme pysäyttämään puna-armeijan yritykset valloittaa Suomi. Maatamme ei miehitetty missään vaiheessa, ei sodan aikana eikä sen jälkeen. Menetimme osan maastamme, mutta saavutimme torjuntavoiton. Säilytimme itsenäisyytemme sekä demokraattisen poliittisen järjestelmämme ja taloudellisen järjestelmämme. Meille maailmansota merkitsi erillissotaa Neuvostoliittoa vastaan, eikä meille syntynyt kiitollisuudenvelkaa muita kohtaan.
 

Lähde 2.
Venäjän ulkoministeriö kommentoi Halosen puhetta seuraavasti:
Tuskin kuitenkaan on perusteita korjata koko maailman historiankirjoja poistamalla niistä muisto siitä, että toisen maailmansodan aikana Suomi kuului Hitlerin Saksan liittolaisiin, soti niiden puolella sen mukaisesti ja vastaa osaltaan tuosta sodasta.


Lähde 3.
Valtiotieteiden tohtori Markku Jokisipilän artikkeli Kysymys erillissodasta on vaikea ja monitulkintainen (HS 18.3.2005):
Kysymys Suomen vuosina 1941–1944 Saksan rinnalla käymän sodan luonteesta on vaikea ja monitulkintainen. Se, millä termillä sotaa parhaiten voisi kuvata, riippuu näkökulmasta, joita on useita mahdollisia. Jatkosota sekä oli että ei ollut erillissotaa. Laajasti ymmärrettynä liittolaisuus tarkoittaa ponnistelua jonkin yhteisen tavoitteen saavuttamiseksi. Tässä mielessä Suomi ja Saksa olivat kiistatta liittolaisia. Talvisodan jälkeen Suomi hakeutui tietoisesti Saksan vanaveteen, kun muualta ei suojaa Neuvostoliittoa vastaan näyttänyt olevan saatavissa. Sotatoimista sovittiin yhteisesti etukäteen, ja saksalaisia joukkoja oli maassa runsaasti jo ennen taistelujen alkua.
[- -]
Suomen ja Saksan yhteiset tavoitteet rajoittuivat Neuvostoliiton tappioon ja Suomen puolustamiseen. Suomi ei ollut osallisena Saksan ja länsivaltojen konfliktissa, vaikka Britannia sille sodan julistikin. Suomalaisten taistelulla ei ollut liittymäkohtia juutalaisten tuhoamiseen, rotuoppeihin tai muihinkaan kansallissosialismin ideologisiin tavoitteisiin.
[- -]
Stalingradin taistelun jälkeen oli selvää, että Saksa häviäisi myös itärintamalla - - Vasta tuolloin erillissotateesistä tuli ulkopolitiikan tärkein työkalu. Talvisodan vääryyksien korjaamisen sijaan puhuttiin enää itsenäisyyden turvaamisesta.
Lähde 4.
Tohtori Jukka Seppinen teoksessaan Urho Kekkonen – Suomen johtaja (2004):
[bookmark: _heading=h.murss8rzldcw]Suomen poliittinen ja sotilaallinen johto piti linjansa koko sodan ajan. Kyseessä oli vain Saksalta saatavan avun maksimointi. Suomi puo­les­taan ei tukenut asiallisesti ottaen Saksaa lainkaan, vaan noudatti omaa kansallista linjaansa. Suomi maana ei koskaan sitoutunut liitto­suh­teeseen Hitlerin Saksan kanssa.

Oppilas vastaa opettajan ohjaamana tehtäviin 1–2. Vastauksesta ilmenee lähteiden välinen ristiriita.

	
7
	
Oppilas vastaa tehtäviin 1–4 itsenäisesti. Hän ymmärtää lähteiden välisen ristiriidan. Hän tunnistaa joitakin lähteiden luotettavuuteen vaikuttavia asioita ja ymmärtää tulkintoihin sisältyvän puolueellisuuden.

Oppilas vastaa tehtäviin 1–4 itsenäisesti. Hän ymmärtää lähteiden välisen ristiriidan sekä erittelee lähteiden luotettavuutta lisääviä ja vähentäviä asioita sekä tulkintoihin sisältyvää puolueellisuutta.

Oppilas vastaa kaikkiin tehtäviin itsenäisesti ja monipuolisesti. Hän ymmärtää lähteiden välisen ristiriidan. Oppilas selittää, miten samoista lähteistä voi tehdä erilaisia tulkintoja ja arvioi tulkintojen mahdollisia puutteita. Hän selittää, miten lähteiden tulkitsijan tausta voi vaikuttaa tulkinnan luotettavuuteen.



